לגיא לוי
3.10.1993 – 25.7.2014, כז' בתמוז תשע"ד
גיא, אני מנסה לארגן את המחשבות מול העובדה המרה והבלתי נתפסת של מותך. הייתי עם משפחתך כל הבוקר, וכשעומדים מול הכאב הנורא של הוריך, גליה ורן, של ארין אחותך ושל כל המשפחה הרחבה המחבקת והחברים שלא מפסיקים לבוא, מלבד אלו שעדיין נלחמים בעזה –  דור ואתגר, בן דודך וחברך... כשעומדים מול תמונתך במדים עם החיוך הביישני-ממזרי וקמטי הצחוק בזווית העין, אי אפשר עוד להתכחש להיעדרך. 
שלוש שנים אינטנסיביות עברנו יחד "במנור כברי". כחלק מחבורה מלוכדת של נערים שהגיעו אלינו מכפר ורדים, לא היה תעלול בכיתה שלא היית שותף לו – מסידור השולחנות במִסדר הפוך עד תלייה מתקרת הכיתה של "חפצים" שמפאת כבוד המקום לא אפרטם, או להבדיל – של שרשרת דגלי ישראל שהפכו חלק מן התפאורה הקבועה של הכיתה זמן רב אחרי יום העצמאות, באמירה לאומית ברורה שבהמשך תרגמת לתחושת שליחות אישית ולכוונה להתגייס לסוכנות היהודית אחרי הצבא. 
הייתה לך אסטרטגיית לימוד מקורית. פעמים רבות התעוררת מאוחר והמשכת את השינה על השולחן בכיתה, אך ברגע המתאים היית מרים את הראש ומסנן הערה מתחכמת בנושא הנלמד או תשובה רהוטה ומבינה וחוזר אל התנומה על שולחן הכיתה, ובהפסקות – עוזר לחבריך להשלים תשובות בביולוגיה או בתיאוריה במוסיקה, או מצטרף אליהם לבילוי משותף בזוּלה כחלק בלתי נפרד מן החבורה, למרות שלא עישנת.
עקשן, בעל מנהיגות שקטה ולוחם צדק על פי אמונתך פילסת את דרכך במהלכים שעורכי דין שנונים וממולחים היו שמחים לאמץ, אך מעבר למשחקי הכבוד, אם לא דחפו אותך אל הקיר, זכיתי גם לשיתופי פעולה עמוקים בלא מילים במקומות של רגישות לזולת ושל עזרה ג'נטלמנית וחברית – אחרון עם המטאטא בכיתה מקשיב לג'אז קלסי באוזניות כשהגוף נענה לקצב כמו בנגינת הסקסופון בכל מאודך בקונצרטים של מגמת המוסיקה, ובין הראשונים שרצים קדימה בטיול השנתי כשעל כתפך תרמיל נוסף של אחד האחרונים בטור... 
גיא, "איתגרת את המערכת" לא פעם, וגרמת שהקשרים שלי איתך ועם הוריך ייבנו על תשתית משמעותית. לילה אחד ב"דו קרב" המציב גבולות בינינו, הודעתי לך שמכיוון שלא עמדת בסיכומים, לא תקבל תעודה בלא שיחה עם ההורים. ואתה, שסמכת על אביך שייחלץ לעזרתך בכל שעה, אמרת שתקרא לו עכשיו. כך מצאנו עצמנו אחרי 12:00 בלילה כשאחרוני התלמידים כבר עזבו מזמן את ביה"ס מנהלים שיחת סיכום הזויה, ובסופה אתה זוכה בתעודת סיום יא' ובחיבוק שלי. אין לי ספק שהיית בין התלמידים שהמאבק עליהם יוצר ערוץ קשר עמוק וגם חריץ עמוק בלב. 

למרות האסטמה, נחוש ברצונך לשרת שירות קרבי מלא התגייסת לשריון, ובמהרה - גאה ומאמין בדרכך, ביקשת ממני עם רון ברנד חברך לעזור ולארגן לכם פגישה עם הי"בתים של ביה"ס כדי לשכנע אותם לבחור בגיוס לשריון ולהנדסה ולאו דווקא לסיירות. אתמול, בקרבות בעזה מצאת את מותך מירי פצמ"ר ליד הטנק שלך.
גיא הדיאלוג בינך ובין האוהבים אותך עוד לא נגמר.
אוהבת ומחבקת את משפחתך ואת חבריך הרבים, 
גילה
